Predkladacia správa 
Vláda Slovenskej republiky dňa 13. júna 2001 uznesením č. 522/2001 schválila Politiku informatizácie spoločnosti v Slovenskej republike ako základný a deklaratívny dokument rozvoja informatizácie spoločnosti - jednej z hlavných priorít Slovenskej republiky pre nasledujúce roky. Cieľom štátnej informačnej politiky v tejto oblasti je budovať a rozvíjať informačnú spoločnosť v podmienkach SR, a tým vytvárať predpoklady najmä pre zlepšenie kvality života občanov a zefektívnenie štátnej správy. 
V decembri roku 2001 sa konala návšteva Prahy predsedu predstavenstva spoločnosti Microsoft pána Billa Gatesa. V nadväznosti na túto návštevu sa realizovalo stretnutie predstaviteľov Slovenskej republiky na čele s pánom premiérom SR Mikulášom Dzurindom s pánom Gatesom. Nasledovali ďalšie stretnutia predstaviteľov Microsoftu s vládnymi predstaviteľmi Slovenskej republiky. Výsledkom týchto rokovaní je návrh Multilicenčnej zmluvy Microsoft Enterprise Agreement, ktorej cieľom je zastrešiť štátnu správu Slovenskej republiky jednotnou zmluvou, a tak zabezpečiť jednoduchosť a transparentnosť zmluvného vzťahu, vytvorenie podmienok udržovania legalizácie, dosiahnutie mimoriadne výhodných finančných podmienok, a významný krok k modernizáciu softvérového vybavenia štátnej a verejnej správy ako celku. Ceny podľa novej zmluvy budú o viac ako 60% nižšie od súčasných znížených cien.
Budovanie a rozvoj informačnej spoločnosti má nadrezortný charakter a úlohy v tejto oblasti sa musia zabezpečovať koordinovane (z úrovne vlády) v súčinnosti so všetkými rezortmi, vrátane participácie mimovládnych organizácií, podnikateľskej sféry a tretieho sektora. Štátna a verejná správa používa momentálne pre svoju potrebu produkty spoločnosti Microsoft a na ich obstaranie využíva rôzne licenčné modely. Cieľom predloženého materiálu je prispieť k efektívnosti informatizácie spoločnosti  a jednoduchým spôsobom zabezpečiť moderné, legálne a cenovo prístupné programové vybavenie štátnej správy. 
Je v záujme vlády Slovenskej republiky, aby sa nákupom licencií softvéru pre štátnu a verejnú správu za výhodné ceny zabezpečila úplná legalizácia, a taktiež možnosť využívania najnovších verzií produktov počas celého trvania zmluvy (tri roky). Inštitúcie začlenené do zmluvy sa po ukončení jej platnosti stanú vlastníkmi licencií najnovších verzií produktov licencovaných zmluvou Enterprise s právom tieto licencie naďalej používať na ľubovóľnych počítačoch.
Predložený model Enterprise je najvýhodnejší s ohľadom vynakladané financie,  modernizáciu a tiež na zabezpečenie úplnej  legalizácie. Podpisom zmluvy sa žiadnym spôsobom nevytvára  ani nepodporuje monopolné postavenie firmy Microsoft, keďže zmluva neobsahuje žiadnu podmienku, ktorá by akýmkoľvek spôsobom obmedzovala, resp. zakazovala nákup programového vybavenia od inej firmy alebo iného dodávateľa. Navyše, súčasťou predloženého materiálu je aj splátkový kalendár, ktorý výhodným spôsobom zabezpečí štátnej správe naplánovanie svojich investícií na tri roky dopredu, a tak prispeje ku kompatibilite s krajinami strednej a východnej Európy, ako aj s krajinami EÚ a iných vyspelých krajín sveta.
Zmluva umožňuje zabezpečiť efektívne vynakladanie finančných prostriedkov zo štátneho rozpočtu.
Predkladaný materiál nemá finančný, ekonomický, enviromentálny vplyv a ani vplyv na zamestnanosť.